text: Politi syltede sag om illegalt arbejde
  07 juni 2012 kl. 12.04
  Statsadvokaten kritiserer politiet for at sylte sag om illegalt arbejde. Og sagen kan ikke genoptages, fordi statsadvokaten har behandlet klagen for langsomt, skriver Fagbladet 3F.
  To arbejdsgivere gik tidligere på året fri i en sag om illegal arbejdskraft, fordi sagen blev forældet. Efter fem år faldt sagen fra Tarp ved Esbjerg på gulvet, fordi den havde "ligget stille" hos Syd- og Sønderjyllands Politi.
  Det møder nu hård kritik fra Statsadvokaten, der kalder det "meget beklageligt", at Syd- og Sønderjyllands Politi har ladet sagen ligge så længe, at den er blevet forældet.
  
  Skal stramme op
  - Politiet har været for langsom. Sådan noget skal ikke ske, siger senioranklager Morten Wosylus fra Statsadvokaten til Fagbladet 3F.
  Han har derfor indskærpet overfor Syd- og Sønderjyllands Politi, at de skal stramme op.
  
  Endegyldigt slut
  Sagen er dog endegyldigt slut, fordi Statsadvokatens behandling af klagen også har været så langsom, at fristen for at kræve sagen genoptaget er overskredet.
  - Det er en fejl. Og det er meget beklageligt. Og det skal ikke ske igen, erkender Morten Wosylus.
  